ประกาศกระทรวงมหาดไทย เรื่อง การพิจารณาอนุญาตให้คนต่างด้าวเข้ามามีถิ่นที่อยู่เพื่อการลงทุนเป็นกรณีพิเศษ

ประกาศกระทรวงมหาดไทย

ประกาศกระทรวงมหาดไทย
เรื่อง
การพิจารณาอนุญาตให้คนต่างด้าวเข้ามามีถิ่นที่อยู่
เพื่อการลงทุนเป็นกรณีพิเศษ
-------------------

                        เนื่องจากกฎหมายว่าด้วยคนเข้าเมืองกำหนดให้รัฐมนตรีโดยอนุมัติคณะ
รัฐมนตรีประกาศกำหนดจำนวนคนต่างด้าวทั่วไปจะเข้ามามีถิ่นที่อยู่ในราชอาณาจักรได้ปีละไม่เกิน
ประเทศละหนึ่งร้อยคน
สำหรับคนต่างด้าวที่เข้ามาลงทุนสามารถอนุญาตให้เข้ามามีถิ่นที่อยู่ใน
ราชอาณาจักรได้ไม่เกินร้อยละห้าของประกาศกำหนดจำนวนคนต่างด้าวประจำปี
ซึ่งการจำกัด
จำนวนคนต่างด้าวดังกล่าวไม่เหมาะสมสอดคล้องกับสถานการณ์ปัจจุบันที่จะรองรับคนต่างด้าว
ที่จะเข้ามาลงทุนเพื่อประโยชน์ทางด้านเศรษฐกิจของประเทศ
จึงเห็นสมควรกำหนดให้คนต่างด้าว
ที่ประสงค์จะเข้ามาลงทุนในราชอาณาจักรมีถิ่นที่อยู่ในราชอาณาจักรเป็นกรณีพิเศษ
                        อาศัยอำนาจตามมาตรา
๑๗ แห่งพระราชบัญญัติคนเข้าเมือง พ.ศ. ๒๕๒๒ 
รัฐมนตรีว่าการกระทรวงมหาดไทยโดยอนุมัติของคณะรัฐมนตรี
เมื่อวันที่ ๒๑ พฤษภาคม พ.ศ.
๒๕๔๐ จึงออกประกาศไว้ ดังต่อไปนี้

                        ข้อ
๑ 
ภายในระยะเวลาสามปีนับแต่วันที่ประกาศนี้ใช้บังคับ คนต่างด้าวที่จะได้
รับอนุญาตให้เข้ามามีถิ่นที่อยู่เพื่อการลงทุนเป็นกรณีพิเศษตามประกาศฉบับนี้ให้มีจำนวนไม่เกิน
ห้าพันคน

                        ข้อ
๒ 
การพิจารณาอนุญาตให้คนต่างด้าวเข้ามามีถิ่นที่อยู่เพื่อการลงทุนเป็น
กรณีพิเศษตามข้อ ๑ ให้เป็นไปตามหลักเกณฑ์ดังต่อไปนี้
                        (๑) 
เป็นผู้เดินทางเข้ามาโดยผ่านการตรวจอนุญาตของพนักงานเจ้าหน้าที่ตาม
มาตรา ๑๘ วรรคสอง แห่งพระราชบัญญัติคนเข้าเมือง พ.ศ. ๒๕๒๒
และไม่เป็นบุคคลต้องห้ามตาม
มาตรา ๑๒ และมาตรา ๔๔ แห่งพระราชบัญญัติคนเข้าเมือง พ.ศ.
๒๕๒๒
                        (๒) 
เป็นผู้นำเงินเข้ามาลงทุนเป็นจำนวนไม่น้อยกว่าสิบล้านบาทโดยมีหลักฐาน
รับรองจากธนาคารในประเทศว่ามีการโอนเงินจากต่างประเทศเข้ามาในนามของบุคคลนั้น
และมี
หลักฐานการลงทุนซึ่งผ่านการรับรองจากหน่วยราชการที่เกี่ยวข้อง
                        (๓) 
กิจการที่ลงทุนนั้นต้องเป็นประโยชน์ต่อเศรษฐกิจของประเทศ
                        (๔) 
ได้รับอนุญาตจากคณะกรรมการพิจารณาคนเข้าเมืองโดยความเห็นชอบ
ของรัฐมนตรี
                        ให้คณะกรรมการพิจารณาคนเข้าเมืองมีอำนาจกำหนดรายละเอียดการ
พิจารณาอนุญาตตามหลักเกณฑ์ในวรรคหนึ่งได้ตามที่เห็นสมควร

                        ข้อ
๓ 
คนต่างด้าวซึ่งได้รับอนุญาตให้มีถิ่นที่อยู่เพื่อการลงทุนเป็นกรณีพิเศษ
แล้วต้องแสดงหลักฐานการลงทุนตามข้อ ๒
หรือแสดงหลักฐานอื่นตามที่คณะกรรมการพิจารณา
คนเข้าเมืองกำหนด โดยยื่นต่อคณะกรรมการพิจารณาคนเข้าเมือง
หรือพนักงานเจ้าหน้าที่ที่ได้รับ
มอบหมายภายในเดือนกันยายนของแต่ละปี
เป็นระยะเวลาสามปีติดต่อกัน

                        ข้อ
๔ 
ในกรณีที่ปรากฎว่าคนต่างด้าวซึ่งได้รับอนุญาตให้มีถิ่นที่อยู่เพื่อการ
ลงทุนเป็นกรณีพิเศษ
ไม่ปฏิบัติตามหลักเกณฑ์และเงื่อนไขที่กำหนดตามประกาศฉบับนี้หรือตาม
ที่คณะกรรมการพิจารณาคนเข้าเมืองกำหนด
หากคณะกรรมการพิจารณาคนเข้าเมืองเห็นว่าควร
เพิกถอนการอนุญาตให้เสนอความเห็นต่อรัฐมนตรีเพื่อสั่งเพิกถอนการอนุญาตต่อไป

                        ข้อ
๕ 
จำนวนคนต่างด้าวซึ่งได้รับอนุญาตตามประกาศฉบับนี้ไม่อยู่ภายใต้
บังคับแห่งจำนวนคนต่างด้าวที่จะมีถิ่นที่อยู่ในราชอาณาจักรเป็นรายปี
ตามมาตรา ๔๐ และ
มาตรา ๔๓ แห่งพระราชบัญญัติคนเข้าเมือง พ.ศ. ๒๕๒๒
                        ทั้งนี้
ตั้งแต่บัดนี้เป็นต้นไป

                                                            ประกาศ
ณ วันที่ ๑ กรกฎาคม พ.ศ. ๒๕๔๐
                                                                              เสนาะ  เทียนทอง
                                                                   รัฐมนตรีว่าการกระทรวงมหาดไทย

[รก.๒๕๔๐/พ๕๕ง/๗/๑ กรกฎาคม ๒๕๔๐]

                                                                                    จารุวรรณ/แก้ไข
                                                                                    ๑๗
กรกฎาคม ๒๕๔๕
                                                                                    A+B (C)